༔སྒྲུབ་ཆེན་བཀའ་བརྒྱད་དྲག་པོ་རང་བྱུང་རང་ཤར་གྱི་སྒྲུབ་གཞུང་ཆེན་མོ་བཞུགས་སོ༔ ༔

༄༅༔ ༔རྒྱ་གར་སྐད་དུ༔ ཨེ་མནྟྲ་གྷར་པ༔ རོ་མ་པ་ནི༔ མཧཱ་ནོ་པི་ཀ་མཧཱ་ནཱ་མ༔ བོད་སྐད་དུ༔ དྲག་པོ་རང་བྱུང་རང་ཤར་ཆེན་པོའི་སྒྲུབ་གཞུང་ཆེན་
མོ་ཞེས་བྱ་བ༔ དཔལ་ཀུན་ཏུ་བཟང་པོ་ཆེ་མཆོག་ཧེ་རུ་ཀ་ལ་ཕྱག་འཚལ་ལོ༔ འོག་མིན་ཆོས་ཀྱི་དབྱིངས་རང་བཞིན་ལྷུན་གྱིས་གྲུབ་པའི་ཕོ་བྲང་ན༔ ཐོག་མའི་སངས་རྒྱས་
ཀུན་ཏུ་བཟང་པོ་ལ༔ འཁོར་ཞི་ཁྲོ་རབ་འབྱམས་ཀྱི་ལྷ་བསམ་གྱིས་མི་ཁྱབ་པས་བསྐོར་ནས་ཐབས་གཅིག་ཏུ་བཞུགས་སོ༔ དེ་ནས་གསང་བའི་བདག་པོ་ཕྱག་ན་རྡོ་རྗེ་
བཞེངས་ཏེ་འདི་སྐད་ཅེས་ཞུས་སོ༔ ཀྱེ༔ ཐོག་མའི་སངས་རྒྱས་ཀུན་ཏུ་བཟང་པོ༔ གསང་སྔགས་སྒྲུབ་པ་བཀའ་བརྒྱད་ཀྱི༔ སྒྲུབ་པ་ཆེན་པོ་བྱ་བའི་ཐབས༔ བདག་ལ་

༄༅༔ ༔རྒྱས་པར་གསུང་དུ་གསོལ༔ ཞེས་ཞུས་སོ༔ དེ་ནས་སྟོན་པས་བཀའ་སྩལ་པ༔ ཉོན་ཅིག་གསང་བདག་རྡོ་རྗེ་འཛིན༔ སྒྲུབ་པ་ཆེན་པོ་བྱེད་པའི་
ཚེ༔ ཕུན་སུམ་ཚོགས་པའི་སྔོན་འགྲོ་བྱ༔ དངོས་གཞི་བསྙེན་སྒྲུབ་ལས་ལ་བརྩོན༔ རྗེས་སུ་མཐའ་རྒྱས་ཆོ་ག་བྱ༔ དང་པོ་གསང་སྔགས་བསྒྲུབ་པ་ལ༔ རྡོ་རྗེ་སློབ་
དཔོན་ཤིན་ཏུ་གཅེས༔ བདེ་གཤེགས་བཀའ་བབས་སྒྲུབ་རྒྱུད་ཟིན༔ དབང་ཐོབ་དམ་ཚིག་མ་ཉམས་བསྲུང་༔ ལྟ་བ་ཐག་ཆོད་ཏིང་འཛིན་གསལ༔ གསང་བའི་མན་ངག་མི་
སྤེལ་བ༔ སྤྱོད་པ་ལ་དོར་མན་ངག་ཅན༔ གསང་སྔགས་བསྙེན་སྒྲུབ་རྫོགས་པ་དང་༔ ཐོས་པས་རྒྱུད་གྲོལ་སྙིང་རྗེ་ཡིས༔ འགྲོ་བ་འདུལ་བའི་ཐབས་ལ་མཁས༔ དེ་ལྟ་

བུ་ཡི་བླ་མ་བཙལ༔ གཉིས་པ་སློབ་བུའི་སྣོད་བརྟག་པ༔ རྐྱེན་ཐུབ་དད་པའི་གདུང་ཤུགས་ཆེ༔ ཆོས་དང་སློབ་དཔོན་མིག་ལྟར་འཚོ༔ གཅིག་པུར་སྡོད་ཚུགས་བློ་བཅོས་ཉུང་༔ བཟླས་པ་རེམ་ལ་བློ་གྲོས་
བཟང་༔ དམ་གཙང་དཔའ་བརྟན་སྙིང་རུས་ཆེ༔ བློ་ཆེ་ཤེས་རབ་མཆོག་ཏུ་བཟང་༔ བསྒྲུབ་དང་ཕྲིན་ལས་བརྩོན་འགྲུས་ཅན༔ བཟོ་མཁས་རིག་གསལ་དམ་ལ་གནས༔ དེ་ལྟ་བུ་ཡི་སྣོད་ལྡན་དགོས༔
གསུམ་པ་བསྒྲུབ་པའི་གནས་བཙལ་བ༔ བཀྲ་ཤིས་གངས་རྒྱུད་རི་བཟང་འདབས༔ རྒྱབ་རི་ལྷུན་ཆགས་རི་རྒྱུད་རིང་༔ གནམ་ས་འཁོར་ལོ་པད་མ་འདྲ༔ སྔོན་ཡང་བཀྲ་ཤིས་གྲུབ་ཐོབ་གནས༔ སྒྲུབ་ཁང་ཕོ་
བྲང་ལྟ་བུར་བརྩིགས༔ དེ་ལྟ་བུ་ཡི་གནས་བཙལ་དགོས༔ བཞི་པ་འཁོར་གྱི་མཚན་ཉིད་ནི༔ རྒྱུད་འཇམ་ཤ་ཚ་བློ་གསལ་བ༔ གསང་ཐུབ་མི་བསླུ་ངག་བློ་ཡངས༔ རྒྱལ་ཐེབས་རྒྱུད་བཟང་སློབ་དཔོན་འདྲ༔
རྡོ་རྗེ་ཅན་པ་རྫུན་ཟོག་མེད༔ ཀརྨ་ལག་གཙང་གཡོག་ལ་གུས༔ གྱིང་པ་དུས་མཁས་ཏིང་འཛིན་གསལ༔ ལས་ཀྱི་ཕྱག་རྒྱ་ཡིད་འོང་མཛེས༔ རིགས་བཟང་མཚན་ལྡན་འདྲིས་ཐུབ་ཅིང་༔ རྩ་བཟང་རང་ལ་
གུས་པས་བསྟེན༔ དེ་ལྟ་བུ་ཡི་འཁོར་རྣམས་བསྟེན༔ ལྔ་པ་ཡོ་བྱད་གསོག་པ་ནི༔ དགྲ་བཟློག་གོ་ཆ་མཚོན་ཆ་དང་༔ ནད་འཇོམས་སྨན་དཔྱད་ལག་ཆ་དང་༔ དངོས་གྲུབ་བཅུད་རྫས་སྣ་ཚོགས་དང་༔ སྣོད་

༄༅༔ ༔དང་གཡོས་ཀྱི་ཆ་ཚང་བ༔ ཟས་ཀྱི་རྒྱུ་ནི་ལྡབ་ཏུ་བསག༔ མཆོད་པའི་ལག་ཆ་སྒྲུབ་པའི་རྫས༔ གོས་རྒྱན་རོལ་མོ་དྲག་པོའི་ཆས༔ ཐམས་ཅད་ཕུན་སུམ་ཚོགས་པར་བསག༔
དྲུག་པ་སྒྲུབ་པའི་དུས་ཚོད་ནི༔ དབྱར་དགུན་སྟོན་དཔྱིད་ར་བ་བཞི༔ ཟླ་བ་བཟང་བས་འཇུག་པར་བྱ༔ ཉི་མ་ཕུར་བུ་པ་ཝ་སངས༔ མིག་དམར་དར་བ་དུས་ཚོད་བཟང་༔ ནབས་སོ་རྒྱལ་དང་བྱ་སྤོ་མགོ༔
སྐར་མ་བཟང་བས་འཇུག་པར་བྱ༔ གླང་དང་སྟག་དང་རྟ་དང་བྱ༔ ཉི་མ་བཟང་བས་འཇུག་པར་བྱ༔ བདུན་པ་ས་ཆོག་བྱ་བ་ནི༔ གནས་ཀྱི་དཀྱིལ་དུ་ཁྲུ་གང་བརྐོ༔ རུས་པ་གྱོ་མོ་ཐལ་བ་དང་༔ སོལ་བ་རྡོ་
བཟོས་ཆག་པ་ལྔ༔ ས་ཡི་རོ་ལྔ་ཡིན་པས་སྤངས༔ རོ་ལྔ་འདུག་ན་གཞན་དུ་སྤོ༔ མེད་ན་ས་དེར་རང་ཤུལ་བཀང་༔ ཁེངས་ན་འབྲིང་ཡིན་ལྷག་ན་རབ༔ ཆད་ན་གཞན་དུ་སྤོ་བར་བྱ༔ དེ་ནི་ས་པྲ་བརྟག་པའོ༔
བླང་བ་ལ་ཡང་རྣམ་པ་གཉིས༔ དངོས་པོ་ཅན་ལ་རིན་ཆེན་ནོར༔ བདེན་པས་བླང་ངམ་བསླུ་བར་བྱ༔ གཞི་བདག་ས་བདག་བགེགས་རིགས་ལ༔ གཏོར་མ་སྦྱིན་ལ་བདེན་པས་བཀྲོལ༔ གཏོར་མ་དཀར་
གཏོར་བྱིན་རླབས་བྱ༔ ཧཱུྃ༔ ཇི་ལྟར་སྔོན་ཚེ་དཔང་མཛད་ལྟར༔ བདག་ནི་བྱང་ཆུབ་ངེས་པར་བསྒྲུབ༔ མཆོད་འབུལ་དཔང་མཛོད་ས་འདི་ཞུ༔ བཅུ་གཉིས་ལོ་ཡི་རྟ་ལ་ཞོན༔ ཀོ་ལོང་སྡོམ་པའི་ལྷ་དགུ་

སོགས༔ འབྱུང་པོའི་ཚོགས་རྣམས་མ་ལུས་ཀུན༔ ས་གླུད་མཆོད་གཏོར་འདི་བཞེས་ལ༔ ས་ཕྱོགས་འདི་དག་བདག་ལ་ཞུ༔ འབྱུང་པོ་ས་ཡི་བདག་པོ་རྣམས༔ གནས་རྟེན་གཞན་དུ་ཁྱོད་སོང་ལ༔ ས་འདི་
བཀྲ་ཤིས་མཛད་དུ་གསོལ༔ སརྦ་བུདྡྷ་པུ་ཙ་ཁཱ་ཧི༔ ཤཱིནྟཾ་ཀུ་རུ་ཡེ་སྭཱཧཱ༔ དེ་ལྟར་བདེན་པས་བཀྲོལ་བྱས་ལ༔ ས་ཡི་ལྷ་མོ་དཔང་དུ་གསོལ༔ ཧོཿ ས་ཡི་ལྷ་མོ་འཁོར་བཅས་རྣམས༔ སྔོན་ཚེ་དཔལ་ཆེན་
སྤྱན་སྔ་རུ༔ ཇི་ལྟར་ཁས་བླངས་དམ་བཅས་བཞིན༔ བདག་ཅག་བྱང་ཆུབ་སྒྲུབ་པའི་གྲོགས༔ ལྷ་མོ་ཁྱོད་ཀྱིས་མཛད་དུ་གསོལ༔ བདེན་པས་བླང་ཞིང་བསླུ་བའོ༔ དེ་ནས་ལྟོ་འཕྱེ་བརྟག་པ་ནི༔ ས་བདག་
ལྟོ་འཕྱེ་ཞེས་བྱ་བ༔ རང་གི་ཕོ་བྲང་འཁོར་བ་ནི༔ གཞོག་གཡོན་འོག་ཏུ་བཅུག་ནས་ནི༔ ཟླ་བ་དག་ལ་བསྐོར་བ་ཡིན༔ དཔྱིད་གསུམ་མགོ་བོ་ནུབ་ཏུ་བསྟན༔ ཁ་བྱང་མཇུག་མ་ཤར་དུ་འཁོར༔ ལྟོ་བས་ཤར་
ལྷོ་ནས་གྲུབ་བོ༔ དབྱར་ཟླ་གསུམ་ལ་མགོ་བྱང་བསྟན༔ ཁ་ཤར་མཇུག་མ་ལྷོ་རུ་འཁོར༔ སྟོན་གསུམ་མགོ་བོ་ཤར་དུ་བསྟན༔ ཁ་ལྷོ་མཇུག་མ་ནུབ་ཏུ་འཁོར༔ དགུན་ཟླ་གསུམ་ལ་མགོ་བོ་ལྷོ༔ ཁ་ནུབ་
མཇུག་མ་བྱང་དུ་འཁོར༔ ལྟོ་བའི་དབྱིངས་ནས་ས་བྲུས་ན༔ དངོས་གྲུབ་ཐོབ་པའི་རྒྱུར་འགྱུར་རོ༔ རོ་སྟོད་མཇུག་མ་ས་བརྐོས་ན༔ མི་ཤིས་པ་ཡི་རྒྱུར་འགྱུར་རོ༔ དེ་ནི་ལྟོ་འཕྱེ་བརྟག་པའོ༔ དེ་ནས་དཀྱིལ་

༄༅༔ ༔འཁོར་བརྩིགས་པ་ནི༔ རྒྱལ་པོའི་རིགས་ལ་ཁྲུ་བཅུ་གཉིས༔ བློན་པོ་ཁྲུ་བརྒྱད་དམངས་ལ་དྲུག༔ ཤིན་ཏུ་ལེགས་ཤིང་དོད་པར་བྱ༔ བསྲུང་བ་དཀྱིལ་འཁོར་དབུས་ཉིད་དུ༔
གཙང་མའི་གདན་བཏིང་སློབ་དཔོན་བཞུགས༔ ཕྱོགས་བཞིར་སློབ་བུ་བཞི་བསྡད་ལ༔ རྒྱལ་བ་སྲས་བཅས་མཆོད་པར་བྱ༔ ཡི་དམ་སྙིང་པོ་བརྒྱ་རྩ་བཟླས༔ དེ་ནས་བཞེངས་ཏེ་ཕྱི་སྐོར་ལ༔ རྡོ་རྗེ་རོལ་པའི་
གར་སྟབས་བྱ༔ བགེགས་བསྐྲད་དཀྱིལ་འཁོར་བསྲུང་བ་བྱ༔ བགེགས་གཏོར་བཏང་ལ་འདི་སྐད་བརྗོད༔ ཧཱུྃ༔ ཡང་དག་དོན་ལ་མི་མོས་པ༔ མི་དང་མི་མིན་ལོག་འདྲེན་བགེགས༔ ལན་ཆགས་གླུད་
གཏོར་འདི་ཁྱེར་ལ༔ གནས་འདིའི་ཁོར་ཡུག་ཚུན་ཆད་དུ༔ སྐད་ཅིག་ཙམ་ཡང་འདའ་མ་བྱེད༔ གལ་ཏེ་ང་ཡི་བཀའ་འདས་ན༔ བདེ་གཤེགས་ཁྲོ་བོ་ཀུན་འདུས་ནས༔ ཁྱོད་ཀྱི་ལུས་ངག་རྡུལ་དུ་རློག༔
དྲག་སྔགས་སོ་ལྔ་པ་ཡིས་བསྐྲད༔ གུ་གུལ་བདུག་ཅིང་རོལ་མོ་སྒྲོགས༔ སྲུང་བའི་འཁོར་ལོ་བསྒོམ་པར་བྱ༔ ཧཱུྃ༔ རྡོ་རྗེ་ས་གཞི་དྲྭ་བ་གུར༔ དྲྭ་བ་དྲྭ་ཕྱེད་མེ་རིའི་གུར༔ སྟེང་འོག་ཕྱོགས་མཚམས་ཁྲོ་
བཅུས་གཏམས༔ སྲུང་འཁོར་རྡོ་རྗེའི་བྲག་ལྟར་གཏམས༔ ཨོཾ་བཛྲ་ཀྲོ་ཏ་ཛྭ་ལ་རྃ༔ རཀྵ་རཀྵ་ཧཱུྃ༔ བགེགས་བསྐྲད་དཀྱིལ་འཁོར་བསྲུང་བར་བྱའོ༔ བརྒྱད་པ་དཀྱིལ་འཁོར་ཕྱོགས་བཞི་རུ༔ ཤར་དུ་སྲོག་

འདོན་འབུམ་ཕྲག་བྱའོ༔ ལྷོ་རུ་སཱཙྪ་འབུམ་ཕྲག་གཅིག༔ ནུབ་ཏུ་གསུང་རབ་འབུམ་ཕྲག་གཅིག༔ བྱང་དུ་ཚོགས་མཆོད་འབུམ་ཕྲག་གཅིག༔ དབུས་སུ་བཤགས་པ་འབུམ་ཕྲག་གཅིག༔ དམ་ཚིག་ཉམས་
ན་སྡིག་སྦྱོང་བྱ༔ དགུ་པ་ཕྱོགས་བཞིར་ཐོ་བཞི་བརྩིགས༔ ཕྱི་མཚམས་བཅད་ལ་དམ་སྲི་མནན༔ གནས་ཀྱི་ཕྱི་རོལ་ཐོ་བཞི་བརྩིགས༔ རྒྱལ་ཆེན་སྡེ་བཞིའི་སྐུ་གཟུགས་དང་༔ གཏོར་མ་ཕུལ་ལ་ཕྲིན་ལས་
བཅོལ༔ ཧཱུྃ༔ སྟོན་པའི་བཀའ་ཉན་འཇིག་རྟེན་འདུལ༔ ཐུགས་རྗེའི་ཐབས་ཀྱིས་བགེགས་རིགས་འཇོམས༔ སྤྲུལ་སྐུ་རྒྱལ་ཆེན་སྡེ་བཞི་པོ༔ ཕྱི་མཚམས་བསྲུང་བའི་ཕྲིན་ལས་མཛོད༔ ཧཱུྃ༔ ཕྱོགས་སྐྱོང་
རྒྱལ་པོ་ཡུལ་འཁོར་སྲུང་༔ ཞི་བའི་ལས་མཛད་སྐུ་མདོག་དཀར༔ ངེས་དོན་རྟོགས་པའི་པི་ཝཾ་སྒྲོག༔ ཤར་ཕྱོགས་གདོན་རྣམས་བསྲུང་དུ་གསོལ༔ ཕྱོགས་སྐྱོང་རྒྱལ་པོ་འཕགས་སྐྱེས་པོ༔ རྒྱས་པའི་ལས་
མཛད་སྐུ་མདོག་སེར༔ མཐའ་གཉིས་གཅོད་པའི་རལ་གྲི་བསྣམས༔ ལྷོ་ཕྱོགས་གདོན་རྣམས་བསྲུང་དུ་གསོལ༔ ཕྱོགས་སྐྱོང་རྒྱལ་པོ་སྤྱན་མི་བཟང་༔ དབང་གི་ལས་མཛད་སྐུ་མདོག་དམར༔ འཁོར་བ་
གནས་འདྲེན་ཞགས་པ་བསྣམས༔ ནུབ་ཕྱོགས་གདོན་རྣམས་བསྲུང་དུ་གསོལ༔ ཕྱོགས་སྐྱོང་རྒྱལ་ཆེན་རྣམ་ཐོས་སྲས༔ བྱ་བ་མཐར་ཕྱིན་སྐུ་མདོག་ལྗང་༔ འཁོར་བ་འཇོམས་པའི་བེ་ཅོན་བསྣམས༔ བྱང་

༄༅༔ ༔ཕྱོགས་གདོན་རྣམས་བསྲུང་དུ་གསོལ༔ རྒྱལ་པོ་ཆེན་པོ་སྡེ་བཞི་པོ༔ དོན་གྱི་སངས་རྒྱས་ཡིན་མོད་ཀྱང་༔ གསང་སྔགས་བསྟན་པ་བསྲུང་བའི་ཕྱིར༔ བར་ཆད་འདུལ་བར་མཛད་
དུ་གསོལ༔ ཨོཾ་ཏི་ཏ་ར་ཙ་ཡེ་སྭཱཧཱ༔ ཨོཾ་བྷཻ་རུ་ཏ་ཀ་ཡེ་སྭཱཧཱ༔ ཨོཾ་བྷཻ་རུ་བྷག་ཤ་ཡེ་སྭཱཧཱ༔ ཨོཾ་བཻ་ཤྲཱ་མ་ཎ་ཡེ་སྭཱཧཱ༔ ཞེས་བརྗོད་གཏོར་མ་འབུལ་བར་བྱ༔ རྣལ་འབྱོར་སྒྲུབ་པ་པོ་རྣམས་ཀུན༔ ཐོ་ཡི་ཕྱི་ལ་
མི་རྒྱུ་ཞིང་༔ ཕྱི་ཡི་མི་རྣམས་ཚུར་མི་བཏང་༔ དངོས་གྲུབ་ནོར་ཟས་སྐྱེལ་ན་བླང་༔ ཕྱི་གྱིང་ལས་ལ་འགྲོ་སྲིད་ན༔ རྡོ་རྗེ་ཕུར་པ་རེ་རེ་བསྐུར༔ སླེབ་དུས་མདུན་དུ་མཚམས་གཅོད་བྱ༔ དེ་ནས་དམ་སྲི་
མནན་པ་ནི༔ ལིངྒ་བྱ་མཆུ་ཅན་བྲིས་ལ༔ དེ་ཡི་སྙིང་ཁར་སྔགས་འདི་བྲིས༔ ཡ་མ་དམ་སྲི་གམ་པ་རི་མཱ་ར་ཡ་ཛ་ཛ་ནན༔ ཏྲིའུ་ཏྲིའུ་ཡ་ན་མ་ཤོ་ཛ༔ ཁུག་ནན༔ ཕོ་བྲང་ཐེམ་པའི་ཕྱི་རོལ་དུ༔ གྲུ་གསུམ་
དོང་དུ་བཅུག་པར་བྱ༔ རང་ཉིད་ལྷར་གསལ་དམ་སྲི་བཀུག༔ དྲག་པོའི་ཕོ་ཉ་བཏང་ཞིང་བཀུག༔ ཕུར་བསྐོར་བྱ་ཞིང་འདི་སྐད་དོ༔ ཧཱུྃ༔ དམ་སྲི་བྱ་བའི་ལས་ངན་འདིས༔ རྡོ་རྗེ་སློབ་དཔོན་སྐུ་ལ་བརྡོས༔
རྡོ་རྗེ་མཆེད་ལ་བར་ཆད་བྱས༔ རྣལ་འབྱོར་བདག་ལ་གནོད་བྱེད་ཅིང་༔ རྒྱལ་ཁམས་ཡོངས་ལ་གནོད་པ་བྱས༔ སྦྱོར་སྒྲོལ་མང་པོའི་སྒོ་ཡང་བཀག༔ བཀའ་ལས་འདའ་བྱེད་དམ་སྲི་རྣམས༔ ནམ་ཡང་

བཏང་བར་མ་གསུངས་པས༔ རྡོ་རྗེ་ཁྲོ་བོས་ཕུར་པ་བཏབ༔ ལྕགས་ཕྱེ་ཟངས་ཕྱེ་རྡོ་ཕྱེ་རྣམས༔ གུ་གུལ་སྦྱར་བའི་དུད་པས་བདུག༔ ཐུན་གྱིས་བྲབ་ཅིང་མཚོན་ཆས་བཏུབ༔ རྡོ་རྗེ་སྲིན་པོའི་ཞལ་དུ་བསྟབ༔
མ་མོ་མཁའ་འགྲོའི་ཚོགས་ལ་སྦྱིན༔ རི་རབ་བརྗིད་པའི་འོག་ཏུ་མནན༔ ཞེས་བརྗོད་གྲུ་གསུམ་གཏིང་དུ་མནན༔ རྡོ་རྗེ་རྒྱ་གྲམ་བྲིས་ལ་དགབ༔ བསྐལ་པའི་མཐར་ཡང་མི་ཐར་བའི༔ དྲག་པོའི་རྒྱ་ཡིས་
བཏབ་པར་བྱ༔ ཧཱུྃ༔ དང་པོ་ཏིང་འཛིན་རྩེ་གཅིག་རྒྱ༔ གཉིས་པ་ཐབས་དང་ཤེས་རབ་རྒྱ༔ གསུམ་པ་སྐུ་གསུང་ཐུགས་ཀྱི་རྒྱ༔ བཞི་པ་ཚད་མེད་བཞི་ཡི་རྒྱ༔ ལྔ་པ་ཡེ་ཤེས་ལྔ་ཡི་རྒྱ༔ དྲུག་པ་ཕ་རོལ་ཕྱིན་
དྲུག་རྒྱ༔ བདུན་པ་ཡན་ལག་བདུན་གྱི་རྒྱ༔ བརྒྱད་པ་རྣམ་ཐར་བརྒྱད་ཀྱི་རྒྱ༔ དགུ་པ་ཐེག་པ་རིམ་དགུའི་རྒྱ༔ བཅུ་པ་ས་བཅུའི་དབང་ཕྱུག་རྒྱ༔ དོན་དང་བརྡ་སྦྱར་རྟགས་ཀྱི་ཚུལ༔ གཉིས་སུ་མེད་པའི་
རྒྱས་གདབ་བོ༔ ཨོཾ་ལཾ་ཨཱཿལྃ་ཧཱུྃ་ལཾ་སྟྭཾ་བྷ་ཡ་ནན༔ འཕྲོ་འདུ་བྱ་བ་ནི༔ ཧཱུྃ༔ སངས་རྒྱས་ཀུན་གྱི་སྐུ་གསུང་ཐུགས༔ ཡོན་ཏན་ཕྲིན་ལས་ཡོངས་རྫོགས་དཔལ༔ དཔལ་ཆེན་ཁྲོ་རྒྱལ་འཁོར་བཅས་ཀྱིས༔
འཇིག་རྟེན་ཁམས་ཀུན་རབ་བཀང་ནས༔ ནད་གདོན་སྡིག་སྒྲིབ་ཞི་བ་དང་༔ ཚེ་དང་ལོངས་སྤྱོད་རྒྱས་པར་མཛོད༔ ཁམས་གསུམ་སྲིད་གསུམ་དབང་དུ་བསྡུས༔ གནོད་བྱེད་དགྲ་བགེགས་བརླག་པར་

༄༅༔ ༔མཛོད༔ ཤཱིནྟཾ༔ པུཥྚིཾ༔ པཱ་ཤཾ༔ མ་ར་ཡ་ཧཱུྃ་ཕཊ༔ སྒོ་བྱང་བཏགས་ཏེ་ནང་མཚམས་བཅད༔ སྒོ་བྱང་བཏགས་པར་བྱ་བ་ནི༔ སྒོ་ཡི་ཕྱི་སྟེང་ར་སོག་གམ༔ བྱང་བུ་བདུད་རྩི་
འཁྱིལ་བར་བསྐྱེད༔ ལྗང་ནག་རྒྱ་གྲམ་དགྲ་སྟྭ་ཐོགས༔ ཛཿཧཱུྃ་བཾ་ཧོཿས་རྒྱས་པར་བསྟིམ༔ གཏོར་མ་འཕུལ་ལ་ཕྲིན་ལས་བཅོལ༔ ཧཱུྃ༔ ཁྲོ་རྒྱལ་བདུད་རྩི་འཁྱིལ་བའི་སྐུ༔ སྤྲུལ་པའི་འོད་ཟེར་དགྲ་
བགེགས་འདུལ༔ དངོས་གྲུབ་བདུད་རྩིའི་རྒྱ་མཚོ་བསྐྱིལ༔ དམ་སྲི་ཐལ་བ་རྡུལ་དུ་རློག༔ ཨ་མྲྀ་ཏ་ཀུཎྜ་ལི་ཚིནྡྷ་ཚིནྡྷ་དམ་སྲི་མཱ་ར་ཡ་ཧཱུྃ་ཕཊ༔ ཅེས་བརྗོད་དངོས་གྲུབ་སྐྱིལ་བར་བསམ༔ དེ་ནས་སྒོ་ཡི་ནང་
ཐེམ་སྟེང་༔ ལུག་སོག་བྱང་བུ་བཅས་པ་བྲི༔ དེ་ཉིད་གཤིན་རྗེ་ནག་པོའི་སྐུ༔ བེ་ཅོན་འཁོར་ལོ་ཐོགས་པ་བསྐྱེད༔ སྤྱན་དྲངས་བསྟིམ་མཆོད་ཕྲིན་ལས་བཅོལ༔ ཛཿཧཱུྃ་བྃ་ཧོས་མཆོད་པ་འབུལ༔ ཧཱུྃ༔
གསང་ཆེན་ལྷུན་གྲུབ་ཕོ་བྲང་ནས༔ ལས་ཀྱི་གཤིན་རྗེ་ནག་པོ་ལ༔ བཅོམ་ལྡན་རྡོ་རྗེས་བཀའ་བསྩལ་ལྟར༔ དེ་བཞིན་རིག་འཛིན་སྒྲུབ་པ་པོས༔ བཀའ་གསང་གཞུང་ཆེན་འདི་སྒྲུབ་པས༔ ཡང་དག་དོན་
མཆོག་མ་ཐོབ་བར༔ འདི་ལ་གནོད་ཅིང་བར་གཅོད་པའི༔ ལྷ་སྲིན་འབྱུང་པོ་སྡེ་བརྒྱད་ཀུན༔ ཁྱོད་ཀྱི་གཡོག་དང་འཁོར་ལགས་པས༔ རྣམ་པར་སྨིན་པའི་ཆོས་ཤོད་ལ༔ བླ་མེད་འབྲས་བུ་མ་ཐོབ་བར༔

ས་འདི་ཡན་ཆད་བགེགས་མ་བཏང་༔ དཔལ་ཆེན་མི་ཕམ་བཀའ་མ་འདའ༔ བདག་ཅག་གཉིས་མེད་དབྱིངས་སུ་གཅིག༔ དཀྱིལ་འཁོར་སྐྱོང་བའི་མུ་རན་ལ༔ རྡོ་རྗེ་གཡར་དམ་ཐུབ་པར་མཛོད༔ བ